Il-Ġimgħa, 8 ta' Settembru 2017. Festa tal-Twelid tal-Imqaddsa Verġni Marija. Dan l-artiklu kien publikat fir-Rivista Pastor bosta snin ilu matul il-Pontifikat tal-Papa Ġwanni Pawlu II. Jiddispjeċina li fil-mument la għandna dettalji tal-Awtur u lanqas ta' data tal-publikazzjoni. Malli jkollna dawn id-dettalji ninkluduhom ukoll. Ċerti li minkejja ż-żmien li għadda, dak li hawn miktub għadu u jibqa rilevanti. Katekeżi fuq ir-relazzjoni ta' Marija ma' Kristu Ma nistgħux nitkellmu fuq Kristu mingħajr ma nsemmu lil Marija u viċeversa. It-tnejn jissupponu lil xulxin u għalhekk wieħed mill-għanijiet ta' l-operatur pastorali huwa li jiċċara r-relazzjoni ta' bejniethom fil-ħidma tiegħu. Jista' jkun li l-poplu jkun qiegħed joqrob lejn Marija, u jħobbha verament permezz tad-devozzjonijiet popolari. Filwaqt li nħallu f'idejn it-teoloġi biex jagħmlu valutazzjoni fuq dawn id-devozzjonijiet, ikun xieraq li l-operaturi pastorali jieħdu l-linja li tana l-Papa fuq il-Fosos tal-Furjana meta bbeatifika lit-tliet Maltin. Xħin kien qiegħed jitkellem fuq Nazju Falzon qal: "Inħeġġiġkom biex tgħożżu t-tradizzjonijiet Maltin ta' pjetà, tippurifikawhom meta hemm il-bżonn filwaqt li ssaħħuhom b'tagħlim sod u katekeżi." Wieħed mill-punti fuq il-Verġni Marija li l-operaturi pastorali għandhom jagħmlu l-almu biex jgħallmu fuqu hija r-relazzjoni bejnha u bejn Kristu. Dan il-punt huwa importanti ħafna għax jekk il-poplu jifhem tajjeb ir-rabta ta' bejniethom, ikun daħal fil-qalba tat-twemmin nisrani. Infatti fit-teoloġija nitgħallmu li Marija hija mnissla mingħajr tebgħa ta' dnub, hija Omm Alla, u ġiet imtellgħa s-sema bir-ruħ u l-ġisem. Jekk noqogħdu nistudjaw dawn il-privileġġi ta' Marija, naraw kemm għandhom valur Kristoloġiku mill-aktar qawwi. "Marija tiftiehem biss fir-relazzjoni tagħha ma' Kristu. Jekk xi ħadd ma jemminx il-Fidi Kattolika li l-Kelma ta' Alla saret bniedem minn Adam, ma jifhimx lanqas id-domma fuq Marija. Nistgħu ngħidu li l-apprezzament tad-domma Marjana hija indikazzjoni jekk id-domma Kristoloġika hijiex qiegħda tiġi meħuda bis-serjetà." Il-Papa Piju IX iddikjara l-Konċezzjoni Immakulata ta' Marija fl-1854 bil-Bulla u afferma: "L-imqaddsa Verġni Marija, sa mill-ewwel mument tat-tnissil tagħha, bi grazzja u favur singulari ta' Alla li jista' kollox, f'ġieħ il-merti magħrufin minn qabel ta' Ġesù Kristu, is-Salvatur tal-bnedmin kollha, kienet ħielsa minn kull tebgħa tad-dnub tan-nisel." Marija nħelset mit-tebgħa tal-bidu għall-merti futuri ta' Sidna Ġesù Kristu. Għalhekk hija kisbet l-aktar frott mill-fidwa ta' Kristu. Din kienet tħejjija għall-missjoni ta' Marija biex tkun tista' tilqa' fi ħdanha lil Ġesù. Ma nkunux nispjegaw tajjeb il-Marjoloġija jekk naffermaw li fil-konfront ta' Alla, Marija mhux biss rċeviet mingħajr ma għamlet xejn. Fl-Annunzjazzjoni hija tat l-"Iva" tagħha sabiex Ġesù jkun jista' jitnissel fi ħdanha u hekk saret Omm Alla. Il-maternità divina ma hijiex sempliċement ta' natura bijoloġika, li hija rċeviet b'mod passiv minn Alla, iżda "San Luqa jmur 'l hemm minn hekk: din il-maternità hija att liberu tal-fidi tal-Verġni." Fl-1950 il-Papa Piju XII fil-Kostituzzjoni Appostolika afferma li l-Verġni Marija ġiet imtellgħa s-sema bir-ruħ u l-ġisem. Din id-domma turina r-rabta tagħha ma' binha Ġesù. Kif huwa rebaħ il-mewt billi qam glorjuż fit-tielet jum, kien jixraq li Marija, li serviet ta' tabernaklu ħaj u li ssieħbet miegħu fil-fidwa għalina, taqsam l-istess xorti tiegħu billi tkun "l-ewwel frott tal-misteru tal-Għid." Jidher ċar li dawn il-glorji għandhom rabta mal-persuna ta' Sidna Ġesù Kristu: "Marija hija eżaltata għal Ġesù. Kien jixraq li hija, bħala kreatura, għalkemm l-ogħla waħda, ikollha uffiċċju ta' qadi. Hija, bħal oħrajn, ġiet fid-dinja biex tagħmel xi xogħol; il-grazzja u l-glorja tagħha mhumiex għaliha nnifisha iżda għal dak li għamilha." Ma nkunux fissirna b'mod sħiħ ir-rabta ta' Marija ma' Kristu jekk ma nsemmux is-sehem tagħha fil-fidwa. Permezz ta' l-'Iva' tagħha, Ġesù tnissel fi ħdanha, hi tatu t-twelid u rriflettiet fuqu tant li San Luqa jgħidilna: "U Marija kienet iżżomm dan kollu f'moħħha u taħseb fuqu f'qalbha." U permezz tal-fidi waslet biex offriet bħala vittma għad-dnubiet tad-dinja lil dak li hija welldet. Ġesù, filwaqt li ġabilna l-fidwa, ried il-kollaborazzjoni ta' Marija, tant li hija tista' tissejjaħ "Korredentriċi". Il-Papa Piju XII jafferma: "Nistgħu ngħidu li l-wisq glorjuża Sidna Marija ġiet magħżula bħala Omm ta' Kristu, sewwa sew biex tkun imsieħba miegħu fil-fidwa tal-ġens uman." Dan it-tagħlim profond fuq il-Verġni Marija jixħet dawl qawwi fuq il-persuna ta' Sidna Ġesù Kristu. Permezz tagħha naraw li Kristu ma kienx sempliċement bniedem straordinarju iżda t-tieni persuna tat-Trinità, filwaqt li kien bniedem bħalna f'kollox minn barra mid-dnub. Għalhekk fil-katekeżi l-operatur pastorali jrid jisvolġi r-rabta ta' Marija ma' Kristu fuq dawn l-erba' punti li semmejna. Kristu tnissel permezz tal-kunsens tagħha u għalhekk hija Omm Alla. Marija hija l-kapulavur tal-fidwa ta' Kristu u għalhekk ġiet imnissla mingħajr tebgħa tad-dnub oriġinali. Marija hija msieħba fil-qawmien ta' Kristu billi ġiet imtellgħa s-sema bir-ruħ u l-ġisem. Marija ssieħbet ma' Kristu fil-fidwa tagħna. Min-naħa l-oħra, id-devozzjoni lejn Kristu tkun aktar soda u sħiħa jekk twassal lill-poplu ta' Alla għand Marija. "Kien l-Iben ta' Alla li sar aċċessibbli għall-bnedmin kollha, billi aċċetta li jgħix bħala l-iben ta' Marija." Għalhekk xieraq li l-operaturi pastorali jfissru r-rabta ta' l-Ewkaristija ma' Marija u jaraw f'dan is-sagrament "inċentiv għall-pjetà marjana". Infatti hija serviet għal disa' xhur bħala l-ewwel tabernaklu għal Ġesù. San Tumas ta' Aquino tant kien konxju minn din ir-rabta li fis-sekwenza Ewkaristika kiteb: "Ave, o vero corpo, nato da Maria Vergine", li bil-Malti tfisser: "Sliem, o ġisem veru, imwieled mill-Verġni Marija." Fl-Ewkaristija hemm preżenti, b'xi mod, il-Verġni Marija. Kien permezz tal-kunsens tagħha li seħħet l-Inkarnazzjoni, filwaqt li hija kienet l-omm bijoloġika tiegħu wkoll Il-ħobż u l-inbid jinbidlu fil-ġisem u d-demm ta' Kristu fis-sagrifiċċju tal-quddiesa. Għalhekk l-operatur pastorali fil-katekeżi jrid jispjega wkoll ir-relazzjoni ta' Marija mas-sagrifiċċju ta' Kristu fuq il-Kalvarju. Infatti l-quddiesa hija s-sagrifiċċju tal-Kalvarju mingħajr tixrid ta' demm, fejn Sidna Ġesù Kristu huwa l-vittma. Infatti "il-Verġni Mqaddsa mxiet 'il quddiem fil-pellegrinaġġ tagħha ta' fidi u żammet fil-fedeltà l-għaqda ma' Binha sas-salib fejn, mhux mingħajr il-pjan ta' Alla, hi baqgħet wieqfa (cf. Ġw 19, 25), qasmet b'qawwa ma' Binha t-tbatijiet tiegħu u ngħaqdet b'qalb ta' Omm mas-sagrifiċċju tiegħu, waqt li b'imħabba tat il-kunsens tagħha għall-offerta tal-vittma li kienet welldet." B'dan il-mod l-operaturi pastorali għandhom iwasslu lill-poplu biex jifhem li Ġesù fl-Ewkaristija huwa l-istess persuna, li l-Verġni Marija tat lid-dinja f'Betlem, li bil-Lhudi tfisser 'Dar il-}obż' u fuq il-Kalvarju. Għalhekk il-katekeżi vera trid twassal biex il-poplu jifhem li t-tagħlim fuq l-Verġni Marija u Kristu huma marbuta ma' xulxin u jiffurmaw il-qalba tal-fidi tagħna. Diskors tal-Papa fuq il-Fosos tal-Floriana, 9/5/2001 Luqa, 2,19. Enċiklika "Ad Coeli Reginam" (1954). Cauchi Nikol, Omm il-Feddej, Għawdex 1983.
Katekeżi fuq ir-relazzjoni ta' Marija ma' Kristu